
V Trebišove, 24.11.2023

Svadobná biela...príbehy šiat					

Múzeum a Kultúrne centrum južného Zemplína v Trebišove, kultúrne zariadenie Košického samosprávneho kraja pripravuje pre návštevníkov a milovníkov módy výnimočnú interaktívnu historicko-etnologickú výstavu s názvom Svadobná biela...príbehy šiat. Prostredníctvom svadobných odevov a doplnkov z čias bývalého Československa návštevníci objavia vývoj svadobnej módy v našich podmienkach, ako aj reflexiu svetovej módy v tuzemskom priestore. Všetci zvedavci uvidia na výstave aj ukážky toho, ako sa so zmenami v módnom priemysle popasovali v Československu a nájdu aj odpovede na otázky, či tieto zmeny limitovali budúce nevesty. 
Vystavených bude viac ako 30 svadobných šiat z 30. - 40. – 50. a 60. rokov 20. storočia. Najstaršími, najkrehkejšími a najzaujímavejšími vystavenými šatami, budú čierne svadobné šaty z roku 1928, ktoré boli vytvorené podľa vtedajšej svetovej módy. Výstavu obohatia aj svadobné doplnky v podobe závojov, diadémov, rukavičiek, topánok, pierok či kytice. Každý z vystavených modelov ukrýva dojímavý príbeh a mnohí návštevníci si vďaka nim pripomenú aj vlastnú svadbu či svadbu svojich blízkych. Okrem iného sa dozviete aj o aristokratických svadbách andrássyovských dievčat – vnučiek grófa Gyulu Andrássyho. Výstava sa otvára vo vianočnom období – 17. decembra o 15.30 hod. (v rámci podujatia Vianočné príbehy na trebišovskom panstve) – počas ktorého si pripomíname aj 112. výročie svadby grófky Borbály Andrássy s grófom Györgym Pallavicinim. 
[bookmark: _GoBack]Na výstave sa ocitnete aj v salóne „modistky“, ktorá šije svadobné šaty a budete si môcť pozrieť vzorkovník látok, ktoré sa využívajú pri tvorbe a šití svadobných odevov. Chýbať nebude múzejná pedagogika v podobe kreatívnych hier pre deti či dospelých.
„Prezentácia interaktívnej historicko-etnologickej výstavy Svadobná biela...príbehy šiat ukončí pre trebišovské múzeum rok venovaný 200. výročiu narodenia grófa Andrássyho a zároveň otvorí tzv. ETNOrok venovaný práve výstavám či prednáškam zaoberajúcich sa etnológiou či etnografiou. Spomínaná výstava tematicky preklenie nastavenú koncepciu muzeálnych činností trebišovského múzea. Výstava vybraných svadobných šiat pochádza zo zbierky etnologičky Jany Mládek-Rajniakovej a potrvá do 12.mája 2024,“ povedala Beáta Kereštanová, riaditeľka trebišovského múzea. 

Vstupné:
Dospelí - 4 €
Deti/študenti/dôchodcovia – 2 €
Rodinná vstupenka - 8 €

Kontakt: Mgr. Nikola Radová
radova.nikola@muzeumtrebisov.sk

Mgr. Katarína Strojná
hovorca predsedu KSK
Košický samosprávny kraj
Email: katarina.strojna[image: @]vucke.sk
Tel: +421 918 766 004

